กทม.เปิดงานยิ้มสู้ กู้ภัยน้ำท่วม
กทม.จับมือสถาบันการเงิน 4 แห่ง จัดงาน "ยิ้มสู้ กู้ภัยน้ำท่วม" ช่วยเหลือผู้ประสบภัยด้านการเงินและสินเชื่อ
24 ธ.ค. 2554

กทม.จับมือสถาบันการเงิน 4 แห่ง จัดงาน "ยิ้มสู้ กู้ภัยน้ำท่วม" ช่วยเหลือผู้ประสบภัยด้านการเงินและสินเชื่อ
ม.ร.ว.สุขุมพันธ์ บริพัตร ผู้ว่ากรุงเทพมหานคร เปิดงานมหกรรมยิ้มสู้ กู้ภัยน้ำท่วม ซึ่งกรุงเทพมหานครได้ร่วมกับสถาบันการเงินชั้นนำ 4 แห่ง ได้แก่ ธนาคารออมสิน ธนาคารอิสลามแห่งประเทศไทย ธนาคารอาคารสงคราะห์ และธนาคารเพื่อการเกษตรและสหกรณ์การเกษตร เพื่อให้การช่วยเหลือด้านการเงินและสินเชื่อให้กับผู้ประสบภัยน้ำท่วม โดยพบว่า พื้นที่ที่ได้รับผลกระทบมีทั้งหมด 37 เขต มีประชาชนได้รับความเดือดร้อนมากถึง 6 แสนครัวเรือน และมีความจำเป็นต้องใช้ทุนทรัพย์ในการฟื้นฟู โครงการนี้จึงเป็นอีกช่องทางให้ประชาชนได้เข้าถึงแหล่งเงินได้ง่ายขึ้น และไม่ต้องกู้ยืมเงินกู้นอกระบบ ซึ่งมีอัตราดอกเบี้ยสูง
ทั้งนี้ ให้บริการสินเชื่อพิเศษให้กับผู้ประสบภัยน้ำท่วมในอัตราดอกเบี้ยที่ต่ำ และผ่อนชำระคืนนานสูงสุด 30 ปี รวมทั้งนำเงินไปลงทุนเพื่อทำการค้า หรือสร้างกิจการใหม่ เพื่อฟื้นฟูสภาพความเป็นอยู่ให้ดีขึ้น